钦定古今图书集成/明伦汇编/氏族典/第568卷 > 《凌迪知万姓统谱》 > 乌延蒲卢浑
## 钦定古今图书集成/明伦汇编/氏族典/第568卷 > 《凌迪知万姓统谱》 > 乌延蒲卢浑

按《金史乌延蒲卢浑传》：“蒲卢浑，曷懒路乌古敌昏山
人。父孛古剌，龙虎卫上将军。蒲卢浑膂力绝人，能挽
强射二百七十步。与兄鹘沙虎俱以勇健隶阇毋军，
居帐下。攻黄龙府，力战有功。郭药师、蔡靖以燕京降，
蒲卢浑率九十骑，先伺察城中居民去就，攻真定，进
攻赞皇，取之。从宗弼入杭州。宋主走明州，再走温州”，
由海道追三百馀里，隳明州而归。天眷二年，除安国
军，以疾去官。皇统六年，授世袭谋克，起为延安尹，封
豳国公。大定二年，除东京留守，练兵事，年虽老，精神
不衰。因命到官，每旬月一视事，赐衣一袭。是岁卒。十
八年，孙扎虎迁广威将军，袭乌古敌昏山，世袭猛安，
并亲管谋克。